नारदपुराणम्- पूर्वार्धः/अध्यायः ९८
श्रीब्रह्मोवाच ।।
अथ ते संप्रवक्ष्यामि मार्कंडेयाभिधं मुने ।।
पुराणं सुमहत्पुण्यं पठतां श्रृण्वतां सदा ।। ९८-१ ।।

यत्राधिकृत्य शकुनीन्सर्वधर्मनिरूपणम् ।।
मार्कंडेयपुराणं तन्नवसाहस्रमीरितम् ।। ९८-२ ।।

मार्कंडेयमुनेः प्रश्नो जैमिनेः प्राक्समीरितः ।।
पक्षिणां धर्मसंज्ञानं ततो जन्मनिरूपणम् ।। ९८-३ ।।

पूर्वजन्मकथा चैषां विक्रिया चा दिवस्पतेः ।।
तीर्थयात्रा बलस्याथ द्रौपदेयकथानकम् ।। ९८-४ ।।

हरिश्चंद्रकथा पुण्या युद्धमाडीबकाभिधम् ।।
पितापुत्रसमाख्यानं दत्तात्रेयकथा ततः ।। ९८-५ ।।

हैहयस्याथ चरितं महाख्यानसमन्वितम् ।।
मदालकसाकथा प्रोक्ता ह्यलर्कचरितान्विता ।। ९८-६ ।।

सृष्टिसंकीर्तनं पुण्यं नवधापारिकीर्तितम् ।।
कल्पांतकालनिर्देशो यक्षसृष्टिनिरूपणम् ।। ९८-७ ।।

रुद्रादिसृष्टिरप्युक्ता द्वीपचर्यानुकीर्तनम् ।।
मनूनां च कथा नानाकीर्तिताः पापहारिकाः ।। ९८-८ ।।

तासु दुर्गाकथात्यंतं पुण्यदा चाष्टमेंऽतरे ।।
तत्पश्चात्प्रणवोत्पत्तिस्त्रयीतेजः समुद्भवा ।। ९८-९ ।।

मार्तंडस्य च जन्माख्यातन्माहात्म्यसमन्विता ।।
वैवस्वतान्वयश्चापि वत्सप्रीश्चरितं ततः ।। ९८-१० ।।

खनित्रस्य ततः प्रोक्ता कथा पुण्या महात्मनः ।।
अविक्षिच्चरितं चैव किमिच्छव्रतकीर्त्तनम् ।। ९८-११ ।।

नरिष्यंतस्य चरितं इक्ष्वाकुचरितं ततः ।।
नलस्य चरितं पश्चाद्रामचन्द्रस्य सत्कथा ।। ९८-१२ ।।

कुशवंशसमाख्यानं सोमवंशानुकीर्त्तनम् ।।
पुरुरवः कथा पुण्या नहुषस्य कथाद्भुता ।। ९८-१३ ।।

ययातिचरितं पुण्यं यदुवंशानुकीर्त्तनम् ।।
श्रीकृष्णबालचरितं माथुरं चरितं ततः ।। ९८-१४ ।।

द्वारकाचरितं चाथ कथा सर्वावतारजा ।।
ततः सांख्यसमुद्देशः प्रपञ्चासत्त्वकीर्तनम् ।। ९८-१५ ।।

मार्कंडेयस्य चरितं पुराणश्रवणे फलम् ।।
यः श्रृणोति नरो भक्त्या पुराणमिदमादरात् ।। ९८-१६ ।।

मार्कंडेयाभिधं वत्स स लभेत्परमां गतिम् ।।
यस्तु व्याकुरुते चैतच्छैवं स लभते पदम् ।। ९८-१७ ।।

तत्प्रयच्छेल्लिखित्वा यः सौवर्णकरिसंयुतम् ।।
कार्तिक्यां द्विजवर्याय स लभेंद्ब्रह्मणः पदम् ।। ९८-१८ ।।

श्रृणोति श्रावयेद्वापि यश्चानुक्रमणीमिमाम् ।।
मार्कंडेयपुराणस्य स लभेद्वांछितं फलम् ।। ९८-१९ ।।

इति श्रीबृहन्नारदीयपुराणे पूर्वभागे बृहदुपाख्याने चतुर्थपादे मार्कण्डेयपुराणानुक्रमणीनिरूपणं नामाष्टनवतितमोऽध्यायः ।। ९८ ।।

नारदपुराणम्- पूर्वार्धः